K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| [Datums] | Noteikumi Nr. [\_\_\_\_] |

Rīgā

**Centrālo vērtspapīru depozitāriju uzraudzības pārskatu noteikumi**

Izdoti saskaņā ar

Finanšu instrumentu tirgus likuma

100.4 panta pirmās daļas 5. punktu

1. Noteikumi nosaka prasības, saskaņā ar kurām centrālais vērtspapīru depozitārijs, kurš nesniedz banku tipa papildpakalpojumus, kas norādīti Eiropas Parlamenta un Padomes 2014. gada 23. jūlija regulas (ES) Nr. 909/2014 par vērtspapīru norēķinu uzlabošanu Eiropas Savienībā, centrālajiem vērtspapīru depozitārijiem un grozījumiem direktīvās 98/26/EK un 2014/65/ES un regulā (ES) Nr. 236/2012 pielikuma C iedaļā "Banku tipa papildpakalpojumi", sagatavo un iesniedz Latvijas Bankai uzraudzības pārskatus, kā arī šo pārskatu sagatavošanas kārtību un termiņus.
2. Uzraudzības pārskati nepieciešami Latvijas Bankas uzdevumu veikšanai, tai skaitā tam, lai uzraudzītu Komisijas 2016. gada 11. novembra deleģētās regulas (ES) 2017/390, ar ko papildina Eiropas Parlamenta un Padomes regulu (ES) Nr. 909/2014 attiecībā uz regulatīvajiem tehniskajiem standartiem par konkrētām prudenciālajām prasībām centrālajiem vērtspapīru depozitārijiem un norīkotām kredītiestādēm, kas piedāvā banku tipa papildpakalpojumus (turpmāk – Regula Nr. 2017/390) I sadaļā noteikto prasību ievērošanu.
3. Centrālais vērtspapīru depozitārijs sagatavo šādus uzraudzības pārskatus:
   1. Komisijas 2020. gada 17. decembra īstenošanas regulas (ES) Nr. 2021/451, ar ko nosaka īstenošanas tehniskos standartus Eiropas Parlamenta un Padomes regulas (ES) Nr. 575/2013 piemērošanai attiecībā uz iestāžu sniegtajiem uzraudzības pārskatiem un atceļ īstenošanas regulu (ES) Nr. 680/2014, I pielikumā "Pārskatu sniegšana par pašu kapitālu un pašu kapitāla prasībām" norādītos pārskatus C 07.00, C 13.01, C 14.00, C 14.01, C 16.00, C 18.00, C 19.00, C 20.00, C 21.00, C 22.00, C 23.00, C 34.01, C 34.02, C 34.03, C 34.04, C 34.06, C 34.08, C 34.09 un C 34.10, kas sagatavoti, ņemot vērā šīs regulas II pielikumu "Norādes pārskatu sniegšanai par pašu kapitālu un pašu kapitāla prasībām";
   2. "Bilances pārskatu" (1. pielikums);
   3. "Kapitāla prasību pārskatu" (2. pielikums), "Biznesa riska kapitāla prasības pārskatu" (3. pielikums) un "Darbības izbeigšanas vai pārstrukturēšanas kapitāla prasības pārskatu" (4. pielikums), kas sagatavoti saskaņā ar Regulas Nr. 2017/390 prasībām;
   4. "Incidenta ziņojumu" (5. pielikums). Incidents ir notikums, kas izraisa vai var izraisīt pārtraukumu vai traucējumus centrālā vērtspapīru depozitārija pamatpakalpojumu sniegšanā, zaudējumus, ārkārtas situāciju, krīzi, postu vai katastrofu. Tas ietver situācijas, kad pastāv draudi centrālā vērtspapīru depozitārija vai tā dalībnieku maksātspējai.
4. Šo noteikumu 3.1. un 3.2. apakšpunktā minētos uzraudzības pārskatus, kā arī šo noteikumu 2. pielikumā minēto uzraudzības pārskatu centrālais vērtspapīru depozitārijs sagatavo par stāvokli pārskata ceturkšņa pēdējā datumā un iesniedz Latvijas Bankai līdz pārskata ceturksnim sekojošā ceturkšņa otrā mēneša 11. datumam.
5. Šo noteikumu 3. un 4. pielikumā minētos uzraudzības pārskatus centrālais vērtspapīru depozitārijs sagatavo par stāvokli 31. decembrī un iesniedz Latvijas Bankai līdz pārskata datumam sekojošā gada 11. februārim.
6. Šo noteikumu 3.4. apakšpunktā norādīto incidenta ziņojumu centrālais vērtspapīru depozitārijs sagatavo pēc incidenta atklāšanas un iesniedz Latvijas Bankai nekavējoties, bet ne vēlāk kā nākamajā darba dienā. Ja sākotnējā incidenta ziņojumā, kas iesniegts nekavējoties, nav ietverta visa incidenta ziņojumam nepieciešamā informācija, centrālais vērtspapīru depozitārijs sagatavo un iesniedz Latvijas Bankai pilnīgi aizpildītu incidenta ziņojumu, tiklīdz tas ir iespējams.
7. Centrālais vērtspapīru depozitārijs šo noteikumu 3. punktā minētos uzraudzības pārskatus iesniedz elektroniskā veidā, izmantojot paaugstinātās drošības sistēmu, saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku.
8. Centrālais vērtspapīru depozitārijs paziņo Latvijas Bankai uzraudzības pārskatu sagatavotāja kontaktinformāciju, nosūtot uzraudzības pārskatu sagatavotāja vārdu un uzvārdu, e-pasta adresi un tālruņa numuru uz e-pasta adresi: stp.info@bank.lv.
9. Šo noteikumu 3.1., 3.2. un 3.3. apakšpunktā minēto uzraudzības pārskatu sagatavošanā lietotā naudas izteiksmes vienība ir *euro.*
10. Centrālais vērtspapīru depozitārijs var iesniegt šo noteikumu 3. punktā minētos uzraudzības pārskatus, pamatojoties uz nerevidētiem datiem. Nerevidēti dati ir dati, kuru sagatavošanai ir izmantota informācija no finanšu pārskatiem, par kuriem nav sniegts revidenta ziņojums atbilstoši Revīzijas pakalpojumu likumā noteiktajam. Ja dati, kuri tiek iegūti no revidētajiem finanšu pārskatiem, atšķiras no Latvijas Bankai jau iesniegtajiem nerevidētajiem datiem, centrālais vērtspapīru depozitārijs šo noteikumu 3. punktā minētos uzraudzības pārskatus sagatavo, pamatojoties uz revidētajiem finanšu pārskatu datiem, un nekavējoties, bet ne vēlāk kā piecu darba dienu laikā pēc revidēto datu apstiprināšanas atkārtoti iesniedz uzraudzības pārskatus Latvijas Bankai.
11. Konstatējot, ka uzraudzības pārskats sagatavots kļūdaini, centrālais vērtspapīru depozitārijs par to nekavējoties paziņo Latvijas Bankai. Centrālais vērtspapīru depozitārijs laboto uzraudzības pārskatu iesniedz ne vēlāk kā otrajā darba dienā pēc kļūdas konstatēšanas. Ja uzraudzības pārskatu nav iespējams iesniegt norādītajā termiņā, centrālais vērtspapīru depozitārijs vienojas ar Latvijas Banku par uzraudzības pārskata iesniegšanas termiņu.
12. Atzīt par spēku zaudējušiem Finanšu un kapitāla tirgus komisijas 2021. gada 21. decembra normatīvos noteikumus Nr. 168 "Centrālo vērtspapīru depozitāriju uzraudzības pārskatu sagatavošanas un iesniegšanas normatīvie noteikumi" (Latvijas Vēstnesis, 2021, Nr. 251).
13. Uzraudzības pārskatus par 2024. gada 3. ceturksni sagatavo saskaņā ar Finanšu un kapitāla tirgus komisijas 2021. gada 21. decembra normatīvajiem noteikumiem Nr. 168 "Centrālo vērtspapīru depozitāriju uzraudzības pārskatu sagatavošanas un iesniegšanas normatīvie noteikumi" un iesniedz Latvijas Bankai, izmantojot datu ziņošanas sistēmu, līdz 2024. gada 11. novembrim.
14. Noteikumi stājas spēkā 2024. gada 1. oktobrī.

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |