K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| [Datums] | Noteikumi Nr. [\_\_\_\_] |

Rīgā

**Ieguldītāju, kuriem ir tiesības uz kompensāciju, saraksta sagatavošanas un iesniegšanas noteikumi**

Izdoti saskaņā ar

Ieguldītāju aizsardzības likuma

5.1 panta trešo daļu

1. Noteikumi nosaka ieguldītāju, kuriem ir tiesības uz kompensāciju, saraksta (turpmāk – saraksts) sagatavošanas un iesniegšanas kārtību un termiņus.
2. Noteikumi ir saistoši ieguldītāju aizsardzības sistēmas dalībniekiem.
3. Sarakstu sagatavo ieguldītāju aizsardzības sistēmas dalībnieks, kuram konstatēta nespēja izpildīt saistības (turpmāk – sistēmas dalībnieks).
4. Sistēmas dalībnieks sarakstā ietver šādu informāciju:
   1. par ieguldītājiem, kuriem ir tiesības uz kompensāciju:
      1. ieguldītāja unikāls identifikators (unikāla simbolu virkne, kuru sistēmas dalībnieks lieto savā informācijas sistēmā un pēc kuras tiek veikta ieguldītāja identifikācija);
      2. ieguldītāja, kurš ir fiziskā persona:
         1. vārds un uzvārds;
         2. personas kods, ja fiziskā persona ir rezidents vai nerezidents, kuram piešķirts šāds kods;
         3. personu apliecinoša dokumenta vai dzimšanas apliecības numurs;
         4. dzimšanas datums;
         5. pastāvīgās dzīvesvietas adreses valsts kods saskaņā ar standartu ISO 3166-1;
      3. ieguldītāja, kurš ir juridiskā persona:
         1. nosaukums;
         2. vienotais reģistrācijas numurs, ja juridiskā persona ir rezidents, vai reģistrācijas numurs, ja juridiskā persona ir nerezidents;
         3. juridiskās adreses valsts kods saskaņā ar standartu ISO 3166-1;
      4. katra ieguldītāja kopējais ieguldījumu apmērs;
      5. to ieguldījumu, par kuriem ieguldītājam ir tiesības saņemt kompensāciju, kopējais apmērs;
      6. katram ieguldītājam aprēķinātās kompensācijas apmērs;
      7. katram ieguldītājam pieejamās kompensācijas apmērs (kompensācijas apmērs par ieguldījumu, kuram saskaņā ar normatīvajiem aktiem nav noteikti ieguldījumu izmaksas ierobežojumi (tai skaitā nav noteikts zvērināta tiesu izpildītāja, nodokļu (nodevu) administrācijas, tiesībsargājošās iestādes vai cits normatīvajos aktos noteikts ierobežojums) vai nav atlikta kompensācijas izmaksa);
      8. kompensācijas apmērs par ieguldījumu, kuram saskaņā ar normatīvajiem aktiem ir noteikti ieguldījumu izmaksas ierobežojumi (tai skaitā zvērināta tiesu izpildītāja, nodokļu (nodevu) administrācijas, tiesībsargājošās iestādes vai cits normatīvajos aktos noteikts ierobežojums) vai atlikta kompensācijas izmaksa;
      9. klasifikatora kods, kas norādīts šo noteikumu pielikumā, ieguldījumam, kuram saskaņā ar normatīvajiem aktiem ir noteikti ieguldījumu izmaksas ierobežojumi (tai skaitā zvērināta tiesu izpildītāja, nodokļu (nodevu) administrācijas, tiesībsargājošās iestādes vai cits normatīvajos aktos noteikts ierobežojums) vai atlikta kompensācijas izmaksa. Sistēmas dalībnieks pēc pieprasījuma iesniedz Latvijas Bankai klasifikatora koda "6 – cits" skaidrojumu;
      10. ārvalsts filiāles valsts kods saskaņā ar standartu ISO 3166-1, ja ieguldītājs ir sistēmas dalībnieka ārvalsts filiāles klients;
   2. par ieguldītāja, kuram ir tiesības uz kompensāciju, pārstāvēttiesīgo personu:
      1. vārds un uzvārds;
      2. personas kods;
      3. dzimšanas datums;
      4. personu apliecinoša dokumenta numurs.
5. Šo noteikumu 4. punktā minēto informāciju sistēmas dalībnieks sagatavo failu veidā atbilstoši Latvijas Bankas oficiālajā tīmekļvietnē publicētajai failu struktūrai un formātam šādos sarakstos:
   1. informācija par ieguldītājiem, kuriem ir tiesības uz kompensāciju;
   2. informācija par ieguldītāju, kuriem ir tiesības uz kompensāciju, pārstāvēttiesīgajām personām.
6. Sistēmas dalībnieks ieguldījuma apmēru ārvalstu valūtā sarakstā norāda *euro* saskaņā ar grāmatvedībā izmantojamo ārvalstu valūtas kursu dienā, kad sistēmas dalībniekam konstatēta nespēja izpildīt saistības.
7. Sistēmas dalībnieks vairākus ieguldījumus vai vairākas kopīgā ieguldījuma daļas neatkarīgi no ieguldījuma valūtas un veida katram ieguldītājam summē kā vienu ieguldījumu un norāda vienā saraksta rindā.
8. Sistēmas dalībnieks sarakstā norāda ieguldījuma apmēru, neiekļaujot tajā no kapitāla pieauguma ieturamo iedzīvotāju ienākuma nodokli un par sistēmas dalībnieka sniegtajiem pakalpojumiem ieturamo komisijas maksu.
9. Sistēmas dalībnieks sarakstu Latvijas Bankai iesniedz elektroniski, izmantojot paaugstinātās drošības sistēmu, saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku.
10. Sistēmas dalībnieks sarakstu Latvijas Bankai iesniedz šādos termiņos:
    1. sarakstu, kurā ietverta informācija, kāda tā ir dienā, kad konstatēta sistēmas dalībnieka nespēja izpildīt saistības, – ne vēlāk kā līdz nākamās darbdienas beigām pēc dienas, kad sistēmas dalībniekam konstatēta nespēja izpildīt saistības;
    2. sarakstu, kurā ietverta aktuālā informācija, kāda tā ir kalendārā mēneša pēdējā dienā, – vienu reizi kalendārajā mēnesī līdz nākamā kalendārā mēneša 5. datumam.
11. Ja sistēmas dalībnieks konstatē, ka Latvijas Bankai iesniegtajā sarakstā jāveic precizējumi, tas nekavējoties par to informē Latvijas Banku un iesniedz precizēto sarakstu, ietverot datus tikai par tiem ieguldītājiem, kuru informācija ir precizēta vai pievienota no jauna.
12. Ja Latvijas Banka konstatē, ka sistēmas dalībnieka iesniegtajā sarakstā norādītā informācija neatbilst aktuālajai situācijai dienā, kad sistēmas dalībniekam konstatēta nespēja izpildīt saistības, Latvijas Banka informē par to sistēmas dalībnieku un tas vienas darbdienas laikā iesniedz Latvijas Bankai precizētu sarakstu.
13. Noteikumi stājas spēkā 2024. gada 1. jūlijā.

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |

Pielikums

Latvijas Bankas [datums]

noteikumiem Nr. [\_\_\_\_\_]

**Klasifikatora kodi ieguldījumiem, kuriem saskaņā ar normatīvajiem aktiem ir noteikts ieguldījumu izmaksas ierobežojums vai kompensācijas izmaksa atlikta**

|  |  |  |
| --- | --- | --- |
| **Nr. p. k.** | **Klasifikatora kods** | **Skaidrojums** |
| 1. | 1 | pastāv juridisks strīds par ieguldītāja tiesībām uz ieguldījumu vai tiesībām saņemt kompensāciju |
| 2. | 2 | saskaņā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma prasībām ieguldītāja un tā patiesā labuma guvēja līdzekļu izcelsme tiek vērtēta klienta izpētes (tai skaitā padziļinātas izpētes) ietvaros |
| 3. | 3 | saskaņā ar normatīvajiem aktiem ieguldījumu izmaksai ir noteikti ierobežojumi |
| 4. | 4 | tiek vērtēta ieguldītāja atbildība par ieguldītāju aizsardzības sistēmas dalībniekam radītajām finansiālajām grūtībām vai tiek vērtētas ieguldītāja apzinātas darbības, kuras izraisījušas ieguldītāju aizsardzības sistēmas dalībnieka finansiālā stāvokļa pasliktināšanos |
| 5. | 5 | pret personu ir uzsākts kriminālprocess par noziedzīgi iegūtu līdzekļu legalizāciju vai terorisma vai proliferācijas finansēšanu, bet notiesājošs tiesas spriedums nav stājies spēkā |
| 6. | 6 | cits |

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |